ภายหลังการร่วมกิจการระหว่างธนาคารเกียรตินาคิน และบริษัททุนภัทร จำกัด (มหาชน)
เป็นผลสำเร็จเมื่อวันที่ 11 กันยายน 2555 ทำให้โครงสร้างธุรกิจเปลี่ยนแปลงไป และเกิดเป็น
“กลุ่มธุรกิจการเงินเกียรตินาคินภัทร” (หรือ “กลุ่มธุรกิจ”) โดยมีธนาคารเป็นบริษัทแม่
ประกอบธุรกิจธนาคารพาณิชย์ และมีบริษัทย่อยประกอบด้วย บริษัททุนภัทร จำกัด (มหาชน)
บริษัทหลักทรัพย์ภัทร จำกัด (มหาชน) บริษัทหลักทรัพย์เกียรตินาคิน จำกัด
และบริษัทหลักทรัพย์จัดการกองทุนเกียรตินาคิน จำกัด ประกอบธุรกิจตลาดทุน และบริษัท
สำนักกฎหมายเอราวัณ จำกัด ให้บริการด้านกฎหมายแก่กลุ่มธุรกิจ

ภาพรวมการบริหารความเสี่ยง

กลุ่มธุรกิจการเงินเกียรตินาคินภัทร (หรือ “กลุ่มธุรกิจ”) ตระหนักถึงปัจจัยความเสี่ยงต่างๆ ที่มี
ทั้งจากภายในและภายนอก ที่อาจส่งผลกระทบต่อการดำเนินงานของกลุ่มธุรกิจ อาทิ
การเปลี่ยนแปลงของเศรษฐกิจ อุตสาหกรรม สภาวะแวดล้อม หรือกระบวนการการดำเนินธุรกรรม
กลุ่มธุรกิจการเงินเกียรตินาคินภัทรจึงให้ความสำคัญกับการบริหารความเสี่ยง
เพื่อให้การบริหารความเสี่ยงเป็นไปอย่างเป็นระบบ โดยมีสายบริหารความเสี่ยง
และหน่วยงานบริหารความเสี่ยงของบริษัทย่อย
ทำหน้าที่กำกับและสนับสนุนการบริหารความเสี่ยงของกลุ่มธุรกิจ

ในปี 2555
กลุ่มธุรกิจการเงินเกียรตินาคินภัทรมีการปรับปรุงโครงสร้างสายงานบริหารความเสี่ยงเพื่อให้สอดคล้องกับโครงสร้างการดำเนินธุรกิจของกลุ่มธุรกิจ
โดยได้เพิ่มเติมฝ่ายงานต่างๆ อาทิ
แยกฝ่ายบริหารความเสี่ยงด้านตลาดออกจากฝ่ายบริหารความเสี่ยงด้านตลาดและสภาพคล่อง (เดิม)
เพื่อรองรับปริมาณธุรกรรมในบัญชีเพื่อค้า (Trading Book) ที่คาดว่าจะเพิ่มมากขึ้นในอนาคต
เพิ่มเติมส่วนทบทวนคุณภาพสินเชื่อ และส่วนความเสี่ยงคู่ค้าสถาบันการเงิน
ภายใต้ฝ่ายบริหารความเสี่ยงด้านเครดิต
เพื่อเพิ่มประสิทธิภาพการทำงานและทำให้การบริหารความเสี่ยงด้านเครดิตมีความครบถ้วนสมบูรณ์มากขึ้น
เพิ่มเติมส่วนทบทวนคุณภาพสินเชื่อ และส่วนความเสี่ยงคู่ค้าสถาบันการเงิน
ภายใต้ฝ่ายบริหารความเสี่ยงด้านเครดิต
เพื่อเพิ่มประสิทธิภาพการทำงานและทำให้การบริหารความเสี่ยงด้านเครดิตมีความครบถ้วนสมบูรณ์มากขึ้น
เพิ่มส่วนบริหารความเสี่ยงแบบจำลอง ภายใต้ฝ่ายสนับสนุนงานบริหารความเสี่ยง
เพื่อกำกับและสนับสนุนการบริหารความเสี่ยงแบบจำลอง (Model Risk)
ของกลุ่มธุรกิจการเงินเกียรตินาคินภัทร เป็นต้น

นอกเหนือจากการบริหารความเสี่ยงตามแนวทางของธนาคารแห่งประเทศไทย (“ธปท.”) แล้ว
กลุ่มธุรกิจการเงินเกียรตินาคินภัทรยังได้ประยุกต์ใช้การบริหารความเสี่ยงทั่วทั้งองค์กร
(Enterprise Risk Management : ERM) ตามแนวทางของ The Committee of
Sponsoring Organizations of the Tread way Commission (COSO)
ซึ่งเป็นกรอบโครงสร้างการบริหารความเสี่ยงทั่วทั้งองค์กรเชิงบูรณาการตามหลักสากล
ซึ่งมีหลักการพื้นฐาน คือ
การจัดให้มีการบริหารความเสี่ยงผูกรวมอยู่ในการดำเนินงานทุกระดับขององค์กร
อีกทั้งมีการเชื่อมโยงการบริหารความเสี่ยงเข้ากับแผนกลยุทธ์และโอกาสทางธุรกิจ
เพื่อให้สามารถบรรลุเป้าหมายได้อย่างมีประสิทธิภาพและมีประสิทธิผล
นำไปสู่การสร้างมูลค่าเพิ่มให้กับองค์กร ผู้ถือหุ้น และผู้มีส่วนได้ส่วนเสียทุกกลุ่มได้อย่างยั่งยืน

นโยบายการบริหารความเสี่ยงและแนวทางการบริหารความเสี่ยง

นโยบายหลักในการบริหารความเสี่ยงของกลุ่มธุรกิจการเงินเกียรตินาคินภัทร คือ
การบริหารความเสี่ยงให้ครอบคลุมทั้งองค์กร เพื่อให้การบริหารความเสี่ยงมีความเหมาะสม
โดยมุ่งเน้นให้แต่ละสายธุรกิจและหน่วยงานภายในมีหน้าที่รับผิดชอบหลักในการเข้าใจความเสี่ยงและจัดให้มีการบริหารจัดการความเสี่ยงอย่างเพียงพอ
เหมาะสม อยู่ภายใต้กรอบและนโยบายการบริหารความเสี่ยงรวมของกลุ่มธุรกิจ ทั้งนี้
สายบริหารความเสี่ยงจะทำหน้าที่ในการกำกับ ดูแล และสอบทาน
ความเพียงพอของกลไกการบริหารและควบคุมความเสี่ยงของแต่ละสายธุรกิจและหน่วยธุรกิจ
นอกจากนี้
แต่ละสายธุรกิจจะถูกจัดสรรเงินกองทุนที่เหมาะสมและเพียงพอในการรองรับความเสี่ยงของธุรกิจ
โดยวัดจากความเสี่ยงต่างๆ ของธุรกรรม
ประกอบกับความเสียหายทางธุรกิจที่มีผลต่อการกำหนดแนวนโยบายการหารายได้ในธุรกิจนั้นด้วย

กลุ่มธุรกิจการเงินเกียรตินาคินภัทรให้ความสำคัญกับการฝึกอบรม
และให้ความรู้ด้านการบริหารความเสี่ยงแก่บุคลากรของธนาคารและกลุ่มธุรกิจ
เพื่อให้มีความรู้ความเข้าใจในการบริหารความเสี่ยง
และกระตุ้นให้เกิดการมีส่วนร่วมรับผิดชอบต่อการบริหารความเสี่ยงขององค์กร
ซึ่งจะสนับสนุนให้กลุ่มธุรกิจสามารถดำเนินงานให้บรรลุเป้าหมายได้อย่างมีประสิทธิภาพและประสิทธิผล
นอกจากนี้
ยังให้ความสำคัญต่อการเปิดเผยข้อมูลการบริหารความเสี่ยงและเงินกองทุนต่อสาธารณะอย่างสม่ำเสมออีกด้วย

โครงสร้างการบริหารความเสี่ยง

บทบาทหน้าที่และความรับผิดชอบของคณะกรรมการ สายงาน
และฝ่ายงานที่เกี่ยวข้องในการบริหารความเสี่ยง มีดังนี้

-   คณะกรรมการธนาคาร

มีหน้าหลัก ในการกำกับดูแลให้คณะกรรมการบริหารความเสี่ยงของธนาคารและบริษัทย่อย
มีการกำหนดนโยบาย กระบวนการ และการควบคุมทางด้านการบริหารความเสี่ยงประเภทต่างๆ
ที่เกิดขึ้น โดยครอบคลุมความเสี่ยงด้านกลยุทธ์ ด้านเครดิต ด้านตลาด
ด้านสภาพคล่องและด้านปฏิบัติการ

-   คณะกรรมการบริหารความเสี่ยง

มีบทบาทสำคัญในการกำหนดนโยบายการบริหารความเสี่ยง
ทบทวนความเพียงพอของนโยบายและระบบการบริหารความเสี่ยงของกลุ่มธุรกิจการเงินเกียรตินาคินภัทร
เพื่อนำเสนอคณะกรรมการธนาคารพิจารณา
ตลอดจนดูแลและติดตามปริมาณความเสี่ยงให้อยู่ในระดับที่เหมาะสมสอดคล้องกับระดับความเสี่ยงที่ยอมรับได้
(Risk Appetite) โดยมีเป้าหมาย คือ การบริหารความเสี่ยงต่างๆ
ให้อยู่ภายในขอบเขตที่กำหนดและดำเนินธุรกิจให้ได้อัตราผลตอบแทนที่เหมาะสม

-   สายบริหารความเสี่ยง

มีหน้าที่ ออกแบบและพัฒนาเครื่องมือ และกระบวนการการบริหารความเสี่ยงที่สำคัญ
รวมทั้งประสานงานให้มีการนำไปประยุกต์ใช้ในสายธุรกิจ และหน่วยงานต่างๆ
ของกลุ่มธุรกิจการเงินเกียรตินาคินภัทร รวมทั้ง วิเคราะห์ ติดตาม ควบคุม
และจัดทำรายงานฐานะความเสี่ยงในภาพรวมของกลุ่มธุรกิจเพื่อควบคุมความเสี่ยงให้อยู่ภายใต้ระดับความเสี่ยงที่ยอมรับได้

-   สายตรวจสอบภายใน

มีหน้าที่ตรวจสอบและสอบทานการปฏิบัติงานของหน่วยงานต่างๆ
ที่เกี่ยวข้องให้มีการปฏิบัติการตามนโยบาย หลักเกณฑ์ ระเบียบ
และกระบวนการการบริหารความเสี่ยงด้านปฏิบัติการที่กำหนด
ทดสอบและประเมินประสิทธิภาพของระบบการควบคุมภายใน
รวมทั้งคุณภาพของการปฏิบัติงานภายในองค์กร
เพื่อดำเนินการการปรับปรุงกระบวนการปฏิบัติงานเพื่อควบคุมและลดความเสี่ยงที่สำคัญ

-   ฝ่ายบริหารทุน

มีหน้าที่รับผิดชอบในการวางแผน ติดตาม
และควบคุมฐานะเงินกองทุนของกลุ่มธุรกิจการเงินเกียรตินาคินภัทรให้เหมาะสมกับฐานะและกิจกรรมทางการเงินของกลุ่มธุรกิจ
โดยมีกระบวนการประเมินความเพียงพอของเงินกองทุน (Internal Capital Adequacy
Assessment Process – ICAAP) ที่เหมาะสม และรองรับความเสี่ยงที่มีนัยสำคัญครบทุกด้าน
ทั้งภายใต้ภาวะปกติ และภาวะวิกฤต
รวมถึงมีความสอดคล้องตามแนวทางการกำกับดูแลเงินกองทุนโดยทางการ (Pillar 2) ของ
ธนาคารแห่งประเทศไทย

-   ฝ่ายงานเจ้าของความเสี่ยง (Risk Owner)

ได้แก่ เจ้าของผลิตภัณฑ์ / ฝ่ายงาน / สาขา / หน่วยงานต่างๆ
ของกลุ่มธุรกิจการเงินเกียรตินาคินภัทร มีหน้าที่รับผิดชอบในการบริหารจัดการความเสี่ยงด้านต่างๆ
ที่เกี่ยวข้องกับผลิตภัณฑ์และบริการของหน่วยงานตนเอง กระบวนการทำงาน และระบบงานต่างๆ
ที่ใช้ในการปฏิบัติงานของหน่วยงานตนเอง ให้อยู่ภายใต้ระดับความเสี่ยงที่ยอมรับได้
และสอดคล้องกับนโยบาย ระเบียบ กระบวนการการบริหารความเสี่ยง ซึ่งรวมถึงการระบุ ประเมิน
ติดตาม ควบคุม และรายงานความเสี่ยง

การพัฒนาเพื่อส่งเสริมการบริหารความเสี่ยง

คณะกรรมการธนาคารได้มีมติอนุมัติโครงการยกระดับการบริหารความเสี่ยง (Risk Road Map)
เพื่อเป็นแนวทางในการบริหารความเสี่ยงระยะยาว ซึ่งประกอบด้วย 3 ส่วน ได้แก่

1.  การพัฒนาโครงสร้างพื้นฐานในการเก็บข้อมูล

2.  การพัฒนาเครื่องมือวิเคราะห์ความเสี่ยงและเงินกองทุน

3.  การบริหารความเสี่ยงให้ครอบคลุมทั้งองค์กร

โดยมีระยะเวลาโครงการ 5 ปี และมีเป้าหมายเพื่อยกระดับการบริหารความเสี่ยงด้านเครดิต
ตามมาตรฐานการดำรงเงินกองทุนโดยวิธีแบบจำลองภายใน (Internal Rating Based
Approach - IRB)

กลุ่มธุรกิจการเงินเกียรตินาคินภัทรได้พัฒนากระบวนการบริหารความเสี่ยงที่มีการประเมินความเพียงพอของเงินกองทุนตามกระบวนการ
ICAAP ในหลักเกณฑ์การกำกับดูแลเงินกองทุนตาม Basel II Pillar 2
โดยกระบวนการดังกล่าวเป็นการบริหารความเสี่ยงที่ครอบคลุมถึงความเสี่ยงที่กลุ่มธุรกิจการเงินเกียรตินาคินภัทรเล็งเห็นว่ามีนัยสำคัญ
เพื่อให้มั่นใจได้ว่ากลุ่มธุรกิจการเงินเกียรตินาคินภัทรมีเงินกองทุนที่เพียงพอตามหลักเกณฑ์ในการรองรับความเสี่ยงต่างๆ
รวมถึงรองรับการขยายตัวของธุรกิจในอนาคต

ทั้งนี้ กลุ่มธุรกิจการเงินเกียรตินาคินภัทรยังได้พิจารณาความเสี่ยงภายใต้ภาวะวิกฤตต่างๆ
ซึ่งเป็นการประเมินความเสี่ยงภายใต้การจำลองสถานการณ์ที่ไม่ปกติอันมีผลกระทบต่อฐานะการเงิน
และความเพียงพอของเงินกองทุน
พร้อมกับจัดทำแผนรองรับในแต่ละความเสี่ยงและความเพียงพอของเงินกองทุนภายใต้สถานการณ์ดังกล่าว
นอกจากนี้ นโยบาย กระบวนการ ตลอดจนขั้นตอนการปฏิบัติงานต่างๆ
ที่เกี่ยวข้องได้ถูกจัดทำเป็นลายลักษณ์อักษร และผ่านการพิจารณาอนุมัติจากคณะกรรมการธนาคาร

การบริหารความเสี่ยงด้านต่างๆ

กลุ่มธุรกิจการเงินเกียรตินาคินภัทรให้ความสำคัญกับการบริหารความเสี่ยงที่เล็งเห็นว่าอาจส่งผลกระทบต่อการดำเนินงานอย่างมีนัยสำคัญทุกด้าน
และมีการบริหารความเสี่ยงที่สอดคล้องกับแนวทางของธนาคารแห่งประเทศไทย
ครอบคลุมทั้งกลุ่มธุรกิจการเงินเกียรตินาคินภัทร โดยแบ่งความเสี่ยงหลักออกเป็น 5 ด้าน ดังนี้

1.  ความเสี่ยงด้านกลยุทธ์

การกำหนดแผนกลยุทธ์และการปฏิบัติตามแผนอย่างไม่เหมาะสมหรือไม่สอดคล้องระหว่างกลยุทธ์
นโยบาย เป้าหมาย โครงสร้างองค์กร การแข่งขัน และทรัพยากรขององค์กร
อาจส่งผลกระทบต่อรายได้และเงินกองทุนของกลุ่มธุรกิจการเงินเกียรตินาคินภัทรอย่างมีนัยสำคัญ
อันเป็นผลจากปัจจัยทั้งภายในและภายนอก

เพื่อลดโอกาสและผลกระทบจากความเสี่ยงด้านกลยุทธ์
กลุ่มธุรกิจการเงินเกียรตินาคินภัทรได้กำหนดแนวทางการบริหารความเสี่ยงด้านกลยุทธ์ของธนาคาร
โดยเริ่มต้นจากการมีองค์ประกอบสำคัญในการบริหารความเสี่ยงด้านกลยุทธ์ กล่าวคือ
การระบุความเสี่ยง การประเมินความเสี่ยง การติดตามและรายงานความเสี่ยง
และการควบคุมความเสี่ยง
ซึ่งธนาคารจะทำการระบุและประเมินความเสี่ยงด้านกลยุทธ์ในสองมุมมอง คือ
ความเสี่ยงที่จะไม่สามารถบรรลุเป้าหมายที่กำหนดไว้
และความเสี่ยงที่เกิดขึ้นในกระบวนการจัดทำกลยุทธ์และแผนประจำปี
เมื่อพบความเสี่ยงด้านกลยุทธ์ที่สำคัญ ธนาคารจะดำเนินการลดความเสี่ยงดังกล่าว
พร้อมทั้งมีการติดตามและรายงานต่อคณะกรรมการที่เกี่ยวข้องและผู้บริหารระดับสูง
เพื่อพิจารณาแนวทางแก้ไข

สำหรับการบริหารความเสี่ยงด้านกลยุทธ์ของบริษัทย่อยภายใต้กลุ่มธุรกิจการเงินเกียรตินาคินภัทรนั้น
จะดำเนินการตามแนวทางที่ได้กำหนดไว้ในนโยบายการบริหารความเสี่ยงด้านกลยุทธ์ของกลุ่มธุรกิจ
โดยนโยบายฉบับดังกล่าวจะครอบคลุมถึงการบริหารความเสี่ยงด้านกลยุทธ์ของแต่ละบริษัทภายใต้กลุ่มธุรกิจการเงินเกียรตินาคินภัทร
และการบริหารความเสี่ยงด้านกลยุทธ์ในภาพรวมของกลุ่มธุรกิจ

ปัจจัยความเสี่ยงในการประกอบธุรกิจ

  กลุ่มธุรกิจการเงินเกียรตินาคินภัทรมีความเสี่ยงหลักด้านกลยุทธ์ดังต่อไปนี้

1.  ความเสี่ยงจากความไม่แน่นอนของภาวะเศรษฐกิจ

ความเสี่ยงเศรษฐกิจในปี 2556 สามารถแบ่งออกได้เป็น 2 ประเด็นหลัก อันได้แก่
ความเสี่ยงเศรษฐกิจโลกและความเสี่ยงเศรษฐกิจไทย สำหรับความเสี่ยงจากเศรษฐกิจโลก
มีโอกาสเกิดความเสี่ยงได้จากความขัดแย้งทางการเมืองที่จะมีผลต่อเศรษฐกิจเป็นหลัก เช่น
สถานการณ์การเมืองสหรัฐในประเด็นการปรับเพิ่มเพดานหนี้สาธารณะ
ที่อาจรุนแรงจนนำไปสู่การลดอันดับความน่าเชื่อถือของพันธบัตรรัฐบาลสหรัฐ ความเสี่ยงภูมิรัฐศาสตร์
(Geopolitical Risk) ในแถบตะวันออกกลางและเอเชียตะวันออกเฉียงเหนือ
ที่อาจกระทบต่อความมั่นคงและเศรษฐกิจในภูมิภาคดังกล่าว
และความเสี่ยงจากมาตรการรัดเข็มขัดของประเทศในแถบยุโรปใต้
ที่ทำให้เศรษฐกิจในแถบดังกล่าวหดตัวต่อเนื่อง

ส่วนความเสี่ยงจากเศรษฐกิจไทย มีความเสี่ยง 2 ประการหลัก คือ 1) ความเสี่ยงวินัยการคลัง
ซึ่งอาจเกิดขึ้นจาก (1) มาตรการการคลังที่เป็นการเพิ่มรายจ่ายและลดรายได้ของรัฐ (2)
มาตรการกึ่งการคลังผ่านสถาบันการเงินเฉพาะกิจ อันจะเป็นภาระต่อสถาบันการเงินเหล่านั้นต่อไป
และ (3) การบริหารจัดการที่ขาดประสิทธิภาพของรัฐวิสาหกิจ
ที่อาจเป็นภาระต่องบประมาณในอนาคต และ 2) ความเสี่ยงวินัยการเงิน
อันเป็นผลจากมาตรการผ่อนคลายเชิงปริมาณ (QE 3-4) ของสหรัฐ ที่ทำให้เงินบาทแข็งค่าขึ้น
ทำให้ธปท. จำเป็นต้องลดดอกเบี้ยลง
ซึ่งอาจส่งผลข้างเคียงทำให้เกิดภาวะฟองสบู่ในสินทรัพย์และสินเชื่ออุปโภคบริโภค นอกจากนั้น
หากกระแสเงินทุนไหลรุนแรงต่อเนื่อง อาจทำให้ธปท. ต้องนำมาตรการควบคุมเงินทุนเคลื่อนย้าย
(Capital Control) มาใช้ อันจะส่งผลกระทบต่อความเชื่อมั่นของนักลงทุนในระยะต่อไป

เพื่อลดความเสี่ยงดังกล่าว
กลุ่มธุรกิจการเงินเกียรตินาคินภัทรจึงดำเนินกลยุทธ์ทางธุรกิจและนโยบายด้านการบริหารความเสี่ยงด้วยความระมัดระวังอย่างต่อเนื่อง
และมุ่งเน้นการผูกรวมการบริหารความเสี่ยงเข้าไปในกระบวนการทำธุรกิจทุกขั้นตอน นอกจากนี้
ยังให้ความสำคัญกับการปรับตัวให้ทันต่อสถานการณ์ที่เปลี่ยนแปลงไป โดยมีการประเมินสถานการณ์
รวมถึงการทดสอบภาวะวิกฤต (Stress Test)
และเตรียมแผนรองรับสำหรับวิกฤติการณ์ที่อาจเกิดขึ้น
เพื่อสร้างความมั่นใจว่ากลุ่มธุรกิจการเงินเกียรตินาคินภัทรสามารถดำรงเงินกองทุนเพียงพอที่จะรองรับความเสียหายที่อาจเกิดขึ้นเมื่อเกิดภาวะวิกฤต
อีกทั้ง ยังรักษาแนวทางด้านการบริหารความเสี่ยงที่ดำเนินการมาโดยตลอด คือ
การรักษาสภาพคล่องให้อยู่ในระดับสูง และมีกระบวนการด้านสินเชื่อที่ดี

2.  ความเสี่ยงจากความเพียงพอของเงินกองทุน (ICAAP)

กลุ่มธุรกิจการเงินเกียรตินาคินภัทรได้ให้ความสำคัญกับกระบวนการประเมินความเพียงพอของเงินกองทุน
(Internal Capital Adequacy Assessment Process – ICAAP) เป็นอย่างมาก
เพื่อให้มั่นใจว่ากลุ่มธุรกิจการเงินเกียรตินาคินภัทรจะมีกลยุทธ์ในการรักษาระดับเงินกองทุนให้สูงกว่าเป้าหมายการดำรงเงินกองทุนที่กำหนดไว้
พร้อมทั้งมีวิธีการหรือเครื่องมือที่จะช่วยเสริมสร้างและประเมินความเพียงพอของเงินกองทุนอย่างเหมาะสม
ซึ่งเพียงพอที่จะรองรับความเสี่ยงต่างๆ จากการดำเนินธุรกิจของกลุ่มธุรกิจ

กระบวนการประเมินความเพียงพอของเงินกองทุนเป็นการประสานงานระหว่างหน่วยงานต่างๆ
ภายในองค์กร เพื่อให้เกิดความสอดคล้องระหว่างผลการดำเนินงานของกลุ่มธุรกิจ กับเป้าหมาย
กลยุทธ์ แผนธุรกิจ และความเสี่ยงที่ยอมรับได้ (Risk Appetite)
ตามที่คณะกรรมการธนาคารกำหนดไว้ โดยมีการกำหนดเป้าหมายการดำรงเงินกองทุน
และมีการทบทวนเป้าหมายการดำรงเงินกองทุนดังกล่าวตามความเหมาะสมอย่างน้อยปีละ 1 ครั้ง
หรือทันทีที่มีการเปลี่ยนแปลงที่มีผลกระทบอย่างมีนัยสำคัญต่อระดับเงินกองทุน

การคำนวณความเพียงพอของเงินกองทุนตามเกณฑ์ Basel II นั้น
กลุ่มธุรกิจการเงินเกียรตินาคินภัทรได้ดำรงเงินกองทุนตามวิธี Standardised Approach (SA)
สำหรับความเสี่ยงด้านเครดิตและความเสี่ยงด้านตลาด และวิธี Basic Indicator Approach
(BIA) สำหรับความเสี่ยงด้านปฏิบัติการ
ในขณะที่ยังไม่ต้องดำรงเงินกองทุนสำหรับความเสี่ยงด้านอื่นๆ
อันเนื่องจากปริมาณธุรกรรมยังไม่ถึงระดับที่มีนัยสำคัญตามเกณฑ์ที่ธนาคารแห่งประเทศไทยกำหนด
อย่างไรก็ตาม
กลุ่มธุรกิจการเงินเกียรตินาคินภัทรมีนโยบายที่จะดำรงระดับเงินกองทุนส่วนเพิ่มตามระดับความเสี่ยงที่ยอมรับได้
ซึ่งจะอยู่ในระดับที่สูงกว่าเกณฑ์ขั้นต่ำของธนาคารแห่งประเทศไทยค่อนข้างมาก
เพื่อให้เพียงพอที่จะรองรับความเสี่ยงด้านอื่นๆ ที่กลุ่มธุรกิจต้องเผชิญ
ตามหลักเกณฑ์การกำกับดูแลโดยทางการ (Pillar 2)
นอกเหนือจากความเสี่ยงตามหลักเกณฑ์การดำรงเงินกองทุนขั้นต่ำ (Pillar 1) ของธปท.

ในปี 2555 ที่ผ่านมา ธนาคารมีการขยายตัวทางธุรกิจอย่างมากทั้งในแง่การขยายตัวของสินเชื่อ
และรายได้ ส่งผลให้ความเสี่ยงทั้งทางด้านเครดิต และด้านปฏิบัติการเพิ่มสูงขึ้น
ในขณะที่ธนาคารมีเงินกองทุนทั้งสิ้นเพิ่มขึ้นสุทธิ 5,106 ล้านบาท มาอยู่ที่ 27,391 ล้านบาท
สาเหตุหลักมาจากการเพิ่มทุนแลกหุ้นเพื่อร่วมกิจการกับทุนภัทร ประกอบกับการใช้สิทธิ ESOP-W2
ในระหว่างปี และกำไรจากการดำเนินงานภายหลังจากการจัดสรรเงินปันผล อย่างไรก็ตาม
ความเสี่ยงของธนาคารที่เพิ่มขึ้นมีระดับมากกว่าการเพิ่มขึ้นของเงินกองทุน
จึงส่งผลให้ธนาคารมีระดับเงินกองทุนต่อสินทรัพย์เสี่ยง (BIS Ratio) ณ วันที่ 31 ธันวาคม 2555
อยู่ที่ร้อยละ 14.69 ลดลงร้อยละ 0.71 จากสิ้นปี 2554 ซึ่งยังคงสูงกว่าอัตราขั้นต่ำของธปท.
ที่ร้อยละ 8.50

ตารางแสดงอัตราส่วนเงินกองทุนต่อสินทรัพย์เสี่ยง (เฉพาะธนาคาร)

+-----------------+------------+------------+------------+------------+
| เงินกอ           | 31 ธันวาคม  | 31 ธันวาคม  | 31 ธันวาคม  | อัตราขั้นต่ำ   |
| งทุนต่อสินทรัพย์เสี่ยง | 2553       | 2554       | 2555       |            |
|                 |            |            |            | ตามกฎหมาย  |
| (ร้อยละ)         |            |            |            |            |
+=================+============+============+============+============+
| เงินกองทุนชั้นที่ 1   | 14.55      | 14.70      | 14.01      | 4.25       |
+-----------------+------------+------------+------------+------------+
| เงินกองทุนทั้งสิ้น    | 15.18      | 15.40      | 14.69      | 8.50       |
+-----------------+------------+------------+------------+------------+

อย่างไรก็ตาม กลุ่มธุรกิจการเงินเกียรตินาคินภัทรมีแผนที่จะดำรงเงินกองทุนโดยใช้วิธี Internal
Rating Based Approach (IRB) สำหรับความเสี่ยงด้านเครดิต และ Standardised
Approach (SA-OR) สำหรับความเสี่ยงด้านปฏิบัติการในอนาคต
ซึ่งวิธีดังกล่าวจะสามารถสะท้อนระดับความเสี่ยงขององค์กรได้ดีมากขึ้นกว่าวิธีการคำนวณในปัจจุบัน
และกลุ่มธุรกิจการเงินเกียรตินาคินภัทรจะได้ประโยชน์จากความต้องการเงินกองทุนด้านสินเชื่อรายย่อยที่อยู่ในระดับต่ำกว่าเกณฑ์ในปัจจุบัน
ซึ่งจะส่งผลให้กลุ่มธุรกิจมีเงินกองทุนส่วนเกินเพิ่มสูงขึ้น
ลดความเสี่ยงในเรื่องความเพียงพอของเงินกองทุน

นอกจากการดำรงเงินกองทุนตามกฎหมาย
ปัจจุบันกลุ่มธุรกิจการเงินเกียรตินาคินภัทรอยู่ระหว่างการพัฒนากระบวนการประเมินระดับความเสี่ยงตามเงินกองทุนทางเศรษฐศาสตร์
(Economic Capital)
ซึ่งเป็นการประเมินระดับความเพียงพอของเงินกองทุนสำหรับรองรับความเสี่ยงต่างๆ
ในการดำเนินธุรกิจของกลุ่มธุรกิจการเงินเกียรตินาคินภัทร
โดยเป็นกระบวนการประเมินความเสี่ยงและความเพียงพอของเงินกองทุนที่จัดทำขึ้นจากแบบจำลองภายใน
เพื่อใช้ในการประเมินระดับความเสี่ยงและความเพียงพอของเงินกองทุนตามวิธีการดังกล่าวในอนาคต
ควบคู่ไปกับการดำรงเงินกองทุนตามกฎหมาย

สำหรับหลักเกณฑ์การดำรงเงินกองทุนภายใต้หลักเกณฑ์ Basel III ที่มีการบังคับใช้ในวันที่ 1
มกราคม 2556 นั้น มีการคำนึงถึงคุณภาพของเงินกองทุนมากขึ้น
โดยเงินกองทุนที่มีองค์ประกอบหลักเป็นหุ้นสามัญและกำไรสะสม หรือที่เรียกว่า Common Equity
Tier 1 (CET1) จะมีความสำคัญ
ซึ่งถือเป็นเงินกองทุนที่มีคุณภาพสูงสุดและสามารถรองรับผลขาดทุนได้ดีที่สุด ทั้งนี้
เงินกองทุนของธนาคารมีสัดส่วนของ CET1 เป็นสัดส่วนที่สูงถึงร้อยละ 95.4 ของเงินกองทุนทั้งสิ้น
แสดงให้เห็นถึงคุณภาพ
และความเพียงพอของระดับเงินกองทุนของกลุ่มธุรกิจการเงินเกียรตินาคินภัทรที่จะรองรับการขยายตัวทางธุรกิจ
รวมถึงความเสี่ยงต่างๆ ภายใต้หลักเกณฑ์ Basel III

นโยบายการดำรงเงินกองทุน

กลุ่มธุรกิจการเงินเกียรตินาคินภัทรมีนโยบายการดำรงเงินกองทุนที่เพียงพอรองรับความเสี่ยงด้านต่างๆ
ที่เผชิญ รวมถึงการขยายตัวทางธุรกิจในอนาคต
โดยเป้าหมายการดำรงเงินกองทุนและระดับเงินกองทุนขั้นต่ำที่ต้องดำรงได้ถูกกำหนดเอาไว้แล้วในข้อความความเสี่ยงที่ยอมรับได้
(Risk Appetite Statement) ของกลุ่มธุรกิจ ที่ได้รับการอนุมัติจากคณะกรรมการธนาคาร ทั้งนี้
เป้าหมายการดำรงเงินกองทุนและระดับเงินกองทุนขั้นต่ำดังกล่าว
จะต้องไม่ต่ำกว่าข้อกำหนดของธปท. ซึ่งกำหนดไว้ที่ร้อยละ 8.50 เสมอ ซึ่งระดับเงินกองทุนขั้นต่ำ
และเป้าหมายการดำรงเงินกองทุนที่กลุ่มธุรกิจการเงินเกียรตินาคินภัทรกำหนดขึ้น
ได้สะท้อนถึงวัตถุประสงค์หลักต่างๆ ดังนี้

-   มีการดำรงเงินกองทุนสูงกว่าเกณฑ์การดำรงเงินกองทุนขั้นต่ำที่ธนาคารแห่งประเทศไทยกำหนดในอัตราร้อยละ
    8.50 ของสินทรัพย์เสี่ยงตามเกณฑ์การดำรงเงินกองทุนขั้นต่ำ
    เพื่อป้องกันความเสี่ยงที่มีนัยสำคัญอื่นซึ่งไม่รวมอยู่ในเกณฑ์การดำรงเงินกองทุนขั้นต่ำภายใต้เกณฑ์การดำรงเงินกองทุนขั้นต่ำ

-   ดำรงเงินกองทุนให้สอดคล้องกับระดับความเสี่ยงที่ยอมรับได้
    และระดับของความเบี่ยงเบนจากความเสี่ยงที่ยอมรับได้ (Risk Tolerance)
    ซึ่งกำหนดโดยคณะกรรมการธนาคาร

-   คำนึงถึงระดับเงินกองทุนภายใต้ภาวะวิกฤต
    และต้องมีแผนรองรับการรักษาระดับเงินกองทุนภายใต้ภาวะวิกฤต
    ไม่ให้ต่ำไปกว่าเกณฑ์ที่กำหนด

-   ดำรงเงินกองทุนให้เพียงพอ กับความเสี่ยงที่มีนัยสำคัญตามเกณฑ์การกำกับดูแลโดยทางการ
    ที่กลุ่มธุรกิจการเงินเกียรตินาคินภัทรเผชิญอยู่

-   คำนึงถึงผลกระทบที่มีต่อผู้ถือหุ้นในการดำรงเงินกองทุน

เพื่อให้กระบวนการในการประเมินเงินกองทุนมีความสมบูรณ์ยิ่งขึ้น
กลุ่มธุรกิจการเงินเกียรตินาคินภัทรได้มีการ

-   พัฒนาระบบประเมินความเสี่ยงที่มีนัยสำคัญที่สามารถประเมินได้โดยใช้วิธีเชิงปริมาณ ได้แก่
    ความเสี่ยงด้านเครดิต ความเสี่ยงด้านตลาด ความเสี่ยงด้านปฏิบัติการ
    ความเสี่ยงจากการกระจุกตัวด้านเครดิต
    และความเสี่ยงด้านอัตราดอกเบี้ยในบัญชีเพื่อการธนาคาร ทั้งภายใต้ภาวะปกติ และภาวะวิกฤต

-   พัฒนาเกณฑ์ในการดำรงเงินกองทุนที่เชื่อมโยงกับระดับความเสี่ยงที่มีนัยสำคัญแต่ละประเภทดังกล่าวข้างต้น
    ในแต่ละประเภทธุรกิจของกลุ่มธุรกิจการเงินเกียรตินาคินภัทร

-   มีแผนรองรับ เพื่อรักษาระดับเงินกองทุนภายใต้ภาวะวิกฤตไม่ให้ต่ำกว่าเกณฑ์ที่กำหนด

-   พัฒนาระบบประเมินผลงานของธุรกิจแต่ละประเภทโดยคำนึงถึงต้นทุนในการดำรงเงินกองทุน
    และสามารถแสดงผลตอบแทนที่ผู้ถือหุ้นได้รับจากธุรกิจแต่ละประเภท

-   พัฒนากระบวนการประเมินความเสี่ยงและความเพียงพอของเงินกองทุนโดยวิธีระดับเงินกองทุนทางเศรษฐศาสตร์

กลุ่มธุรกิจการเงินเกียรตินาคินภัทรมีนโยบายในการทำธุรกิจที่มีความชำนาญเฉพาะด้าน
โดยมุ่งเน้นธุรกิจเช่าซื้อรถยนต์ ธุรกิจอสังหาริมทรัพย์ ธุรกิจบริหารหนี้
เพื่อให้เกิดความชำนาญและความสามารถแข่งขันในธุรกิจนั้นๆ และด้วยกลยุทธ์ดังกล่าว
กลุ่มธุรกิจการเงินเกียรตินาคินภัทรจึงมีมาตรการควบคุมความเสี่ยงหลัก ดังนี้

-   จัดให้มีเงินกองทุนต่อสินทรัพย์เสี่ยงในระดับสูงเพียงพอต่อผลกระทบจากการกระจุกตัวของธุรกิจ
    และรองรับการผันผวนของรายได้ในอนาคต ณ วันที่ 31 ธันวาคม 2555
    ธนาคารดำรงเงินกองทุนต่อสินทรัพย์เสี่ยงในอัตราร้อยละ 14.69
    ซึ่งสูงกว่าเกณฑ์ของธนาคารแห่งประเทศไทยที่กำหนดไว้ร้อยละ 8.50
    โดยธนาคารมีเงินกองทุนทั้งสิ้นจำนวน 27,391 ล้านบาท
    ซึ่งแสดงให้เห็นถึงความแข็งแกร่งของเงินกองทุนในการรองรับความเสี่ยงด้านต่างๆ
    รวมถึงการขยายตัวทางธุรกิจในอนาคต

-   ลดความเสี่ยงด้านตลาดและด้านสภาพคล่องให้น้อยที่สุด
    เหลือเฉพาะด้านเครดิตที่กลุ่มธุรกิจการเงินเกียรตินาคินภัทรสามารถจัดการด้วยความเชี่ยวชาญ

-   ควบคุมการกระจายธุรกิจหลักของกลุ่มธุรกิจการเงินเกียรตินาคินภัทรในปัจจุบันให้อยู่ในระดับที่เหมาะสมและหาธุรกิจหลักใหม่เพิ่มเติม

ทั้งนี้ การบริหารความเสี่ยงด้านกลยุทธ์ อยู่ภายใต้การดูแลของคณะกรรมการธนาคาร
และคณะกรรมการบริหาร โดยในส่วนของกระบวนการกำหนดและทบทวนแผนกลยุทธ์
รวมถึงการติดตามผลดำเนินงานของกลุ่มธุรกิจ อยู่ภายใต้การดูแลของฝ่ายวางแผนกลยุทธ์และธุรกิจ
ซึ่งมีหน้าที่นำเสนอแผนกลยุทธ์ต่อคณะกรรมการบริหาร
เพื่อร่วมพิจารณากลั่นกรองความเหมาะสมในประเด็นต่างๆ
จากนั้นจึงนำแผนกลยุทธ์ที่ได้รับความเห็นชอบแล้ว
พร้อมทั้งกรอบงบประมาณที่จัดทำโดยฝ่ายวิเคราะห์การเงินและงบประมาณ
เสนอต่อคณะกรรมการธนาคารเพื่อพิจารณาอนุมัติ

ที่ผ่านมา
กลุ่มธุรกิจการเงินเกียรตินาคินภัทรได้มีการติดตามผลการดำเนินงานเปรียบเทียบกับแผนการดำเนินงานและงบประมาณ
และการวัดผลในระดับต่างๆ โดยวิเคราะห์ผลการดำเนินงานเปรียบเทียบกับเป้าหมาย
เพื่อหาสาเหตุและแนวทางการแก้ไข รวมถึงการติดตามผลการดำเนินการแก้ไขดังกล่าว
ที่เหมาะสมกับลักษณะธุรกิจและปริมาณธุรกรรมของกลุ่มธุรกิจ

2.  ความเสี่ยงด้านเครดิต

การที่คู่สัญญาหรือผู้กู้ยืมไม่สามารถปฏิบัติตามเงื่อนไขและข้อตกลงในสัญญา
ทำให้ไม่สามารถชำระหนี้ที่มีต่อกลุ่มธุรกิจการเงินเกียรตินาคินภัทรเมื่อครบกำหนดได้
หรือจงใจไม่ปฏิบัติตามสัญญาที่จะชำระหนี้ให้กับกลุ่มธุรกิจ
หากเกิดเหตุการณ์ดังกล่าวขึ้นโดยมีหลักประกันคุ้มครองไม่เพียงพอ
จะส่งผลกระทบต่อกำไรสุทธิและเงินกองทุนของกลุ่มธุรกิจอย่างมีนัยสำคัญ

ปัจจัยความเสี่ยงในการประกอบธุรกิจ

1.  ความเสี่ยงด้านการกระจุกตัวของการให้สินเชื่อ

กลุ่มธุรกิจการเงินเกียรตินาคินภัทรกำหนดเพดานความเสี่ยงด้านการกระจุกตัวของสินเชื่อ
เพื่อลดผลกระทบที่เกิดจากความเสียหายจากหนี้ด้อยคุณภาพ
และผลกระทบต่อความผันผวนของผลประกอบการของกลุ่มธุรกิจ โดยแบ่งเป็น 3 ลักษณะ ได้แก่
การกระจุกตัวระดับลูกหนี้รายใหญ่ต่อราย (Single Lending Limit)
การกระจุกตัวของลูกหนี้รายใหญ่ (Large Borrower Concentration)
และการกระจุกตัวของลูกหนี้ในแต่ละภาคธุรกิจ (Sector Concentration)

2.  ความเสี่ยงจากการด้อยคุณภาพของสินเชื่อและหลักประกัน

ภาพรวมคุณภาพหนี้ของกลุ่มธุรกิจการเงินเกียรตินาคินภัทรในปี 2555 ดีขึ้นเล็กน้อยจากปีที่ผ่านมา
จากการดำเนินการตามแผนการลดหนี้ด้อยคุณภาพและปรับเปลี่ยนนโยบายการให้สินเชื่อ
พร้อมทั้งมีระบบการควบคุมและติดตามคุณภาพหนี้อย่างใกล้ชิด
นอกจากนี้ยังมีหลักเกณฑ์กำหนดให้มีการประเมินและทบทวนราคาหลักประกันอย่างสม่ำเสมอ
โดยผู้ประเมินภายในของกลุ่มธุรกิจ หรือ
ผู้ประเมินภายนอกที่ผ่านเกณฑ์ของคณะกรรมการกำกับหลักทรัพย์และตลาดหลักทรัพย์
โดยถูกกลั่นกรองโดยคณะอนุกรรมการประเมินราคาทรัพย์สินตามหลักเกณฑ์การประเมินตามขั้นตอนและวิธีการที่กำหนด

แนวทางการบริหารความเสี่ยงด้านเครดิตของกลุ่มธุรกิจการเงินเกียรตินาคินภัทร
จะมุ่งเน้นการให้สินเชื่อในธุรกิจที่กลุ่มธุรกิจการเงินเกียรตินาคินภัทรมีความเชี่ยวชาญ
โดยใช้นโยบายสินเชื่อ หลักเกณฑ์สินเชื่อ การกำหนดเงื่อนไข
และกำหนดอำนาจอนุมัติสินเชื่อให้สอดคล้องกับประเภทสินเชื่อ วงเงิน และความเสี่ยง
และใช้เครื่องมือต่างๆ เช่น การจัดระดับความเสี่ยงด้านเครดิต และการพิจารณาสินเชื่อ นอกจากนี้
ยังให้ความสำคัญกับการประเมินความสามารถในการชำระคืนเงินกู้ ความสามารถของผู้ประกอบการ
และความน่าเชื่อถือของผู้ประกอบการ รวมถึงให้ความสำคัญกับการติดตามดูแลสินเชื่อ
เพื่อให้ทราบถึงคุณภาพ และสามารถสนับสนุนกิจการของลูกค้าได้อย่างรวดเร็ว

กลุ่มธุรกิจการเงินเกียรตินาคินภัทรให้ความสำคัญกับการจัดโครงสร้างการบริหารความเสี่ยงด้านเครดิตที่เหมาะสม
ครอบคลุมนโยบายที่สอดคล้องกับยุทธศาสตร์และระดับความเสี่ยงที่ยอมรับได้
โดยมีคณะกรรมการบริหารความเสี่ยงทำหน้าที่กำกับดูแล ทั้งนี้ ณ สิ้นปี 2555
ธนาคารมีหนี้ที่ไม่ก่อให้เกิดรายได้เฉพาะส่วนของธนาคารมีจำนวนทั้งสิ้น 5,621 ล้านบาท
หรือร้อยละ 3.3 ของสินเชื่อรวม โดยมีรายละเอียดดังนี้

+-------------------+-------+-------+------+-------+-------+-------+
| ประเภทของสินเชื่อ    | 31    |       | 31   |       | 31    |       |
|                   | ธ     |       | ธัน   |       | ธ     |       |
|                   | ันวาคม |       | วาคม |       | ันวาคม |       |
|                   | 2553  |       | 2554 |       | 2555  |       |
+===================+=======+=======+======+=======+=======+=======+
|                   | ล     | ร้อย   | ล้า   | ร้อย   | ล     | ร้อย   |
|                   | ้านบาท | ละของ | นบาท | ละของ | ้านบาท | ละของ |
|                   |       | สินเชื่อ |      | สินเชื่อ |       | สินเชื่อ |
+-------------------+-------+-------+------+-------+-------+-------+
| สินเชื่อรายย่อย       | 1,004 | 1.3   | 1    | 1.3   | 2,345 | 1.8   |
|                   |       |       | ,375 |       |       |       |
+-------------------+-------+-------+------+-------+-------+-------+
| สินเชื่อเช่าซื้อรถยนต์   | 783   | 1.1   | 989  | 1.0   | 1,936 | 1.6   |
+-------------------+-------+-------+------+-------+-------+-------+
| สินเชื่อบุคคล         | 55    | 2.0   | 60   | 2.0   | 62    | 1.8   |
+-------------------+-------+-------+------+-------+-------+-------+
| สินเชื่อ Micro SMEs  | 2     | 0.2   | 67   | 4.0   | 112   | 6.6   |
+-------------------+-------+-------+------+-------+-------+-------+
| สินเชื่อเคหะ         | 164   | 10.0  | 258  | 17.0  | 236   | 46.6  |
+-------------------+-------+-------+------+-------+-------+-------+
| สินเชื่อธุรกิจ         | 3,125 | 12.1  | 2    | 8.0   | 2,584 | 6.6   |
|                   |       |       | ,449 |       |       |       |
+-------------------+-------+-------+------+-------+-------+-------+
| สินเ               | 2,600 | 17.8  | 1    | 11.6  | 1,955 | 9.6   |
| ชื่อธุรกิจอสังหาริมทรัพย์ |       |       | ,962 |       |       |       |
+-------------------+-------+-------+------+-------+-------+-------+
| สินเชื่อธุรกิจเอสเอ็มอี  | 525   | 4.7   | 486  | 3.6   | 629   | 3.3   |
+-------------------+-------+-------+------+-------+-------+-------+
| สินเชื่อบริหารหนี้      | 840   | 43.2  | 912  | 57.0  | 692   | 53.1  |
+-------------------+-------+-------+------+-------+-------+-------+
| รวมเงินให้สินเชื่อ     | 4,968 | 4.6   | 4    | 3.5   | 5,621 | 3.3   |
|                   |       |       | ,735 |       |       |       |
+-------------------+-------+-------+------+-------+-------+-------+

สินเชื่อเช่าซื้อรถยนต์ เป็นสินเชื่อที่มีความผันผวนทางธุรกิจต่ำและมีการเติบโตสูง
ขณะเดียวกันก็มีการแข่งขันสูงในเรื่องการให้บริการและอัตราดอกเบี้ย
แต่จัดเป็นสินเชื่อที่มีการกระจายความเสี่ยงในตัวเอง
ผลกระทบของความเสี่ยงที่สำคัญจะเกิดจากการเปลี่ยนแปลงทางเศรษฐกิจ กฎหมาย
และภาวะอุตสาหกรรมรถยนต์ ซึ่งมีผลกระทบต่อความสามารถในการผ่อนชำระหนี้ของลูกหนี้
รวมทั้งนโยบายและกระบวนการดำเนินธุรกิจของกลุ่มธุรกิจการเงินเกียรตินาคินภัทรเอง โดย ณ
สิ้นปี 2555 หนี้ที่ไม่ก่อให้เกิดรายได้ของสินเชื่อเช่าซื้อรถยนต์ มีจำนวนทั้งสิ้น 1,936 ล้านบาท
หรือคิดเป็นร้อยละ 1.6 ของสินเชื่อเช่าซื้อรถยนต์ ซึ่งสูงขึ้นเล็กน้อยจากสิ้นปี 2554
ทั้งนี้เป็นผลจากที่ธนาคารเน้นเพิ่มปริมาณสินเชื่อเช่าซื้อรถเก่าที่ธนาคารมีความเชี่ยวชาญ
ในขณะที่สินเชื่อรถเก่ามีสัดส่วนของหนี้ไม่ก่อให้เกิดรายได้สูงกว่าเมื่อเทียบกับสินเชื่อรถใหม่
แต่มีอัตราผลตอบแทนสุทธิหลังหักค่าความเสียหายที่ดีกว่า นอกจากนี้
ธนาคารยังได้กันสำรองในอัตราที่สูง (ร้อยละ 140.0) เพื่อรองรับความเสียหายที่อาจเกิดขึ้น

หนึ่งในมาตรการสำคัญของทางการที่มีผลผลักดันต่อการขยายตัวของตลาดสินเชื่อเช่าซื้อในปี 2555
ได้แก่ มาตรการรถคันแรก
ในขณะเดียวกันมาตรการดังกล่าวอาจส่งผลกระทบด้านลบต่อคุณภาพสินเชื่อและรวมไปจนถึงกระบวนการยึดและขายทอดตลาดเมื่อลูกหนี้กลายเป็นหนี้เสีย
ซึ่งในปี 2556
ธนาคารจะติดตามคุณภาพสินเชื่อและความชัดเจนของเกณฑ์ทางการในประเด็นที่เกี่ยวข้องกับภาระการคืนภาษีสรรพสามิตกรณีธนาคารต้องขายทอดตลาดรถยึดอย่างใกล้ชิด

สินเชื่อ Micro SMEs ช่วงครึ่งหลังของปี 2555 สัดส่วนหนี้ไม่เกิดรายได้ของสินเชื่อ Micro SMEs
สูงขึ้นค่อนข้างมาก อย่างไรก็ตามลูกหนี้กลุ่มดังกล่าวเป็นลูกหนี้ที่มีประกันคุ้มหนี้
ซึ่งสามารถช่วยลดความเสียหายได้
ปัจจุบันธนาคารได้ดำเนินการเจรจาปรับโครงสร้างหนี้สำเร็จไปแล้วบางรายและอยู่ระหว่างเจรจากับลูกหนี้ส่วนที่เหลือ
ในขณะเดียวกันก็ได้ดำเนินการปรับปรุงกระบวนการทางสินเชื่อทั้งก่อนและหลังจากอนุมัติสินเชื่อเพื่อให้เกิดความมั่นใจว่าสัดส่วนหนี้ไม่ก่อให้เกิดรายได้จะอยู่ในระดับที่ธนาคารยอมรับได้
ทั้งนี้ยอดหนี้คงค้างของสินเชื่อ Micro SMEs คิดเป็นเพียงร้อยละ 1.0 ของเงินให้สินเชื่อทั้งหมด
และ คิดเป็นเพียงร้อยละ 2 .0 ของยอดหนี้ไม่ก่อให้เกิดรายได้ทั้งหมดของธนาคาร

สินเชื่อเคหะ ปริมาณหนี้ที่ไม่ก่อให้เกิดรายได้ของสินเชื่อเคหะ ลดลงจาก 258 ล้านบาทเมื่อสิ้นปี
2554 เหลือ 236 ล้านบาทเมื่อสิ้นปี 2555 อย่างไรก็ตาม
ธนาคารมีนโยบายชะลอสินเชื่อเคหะและได้ลงนามขายลูกหนี้สินเชื่อเคหะที่มีอยู่ให้กับ
บรรษัทตลาดรองสินเชื่อที่อยู่อาศัย (บตท.)
ทำให้หนี้ที่ไม่ก่อให้เกิดรายได้มีสัดส่วนที่สูงขึ้นเมื่อเทียบกับหนี้คงค้าง

สินเชื่อธุรกิจอสังหาริมทรัพย์ เป็นธุรกิจที่ต้องใช้เงินลงทุนค่อนข้างสูง
โดยผลสำเร็จของโครงการจะขึ้นอยู่กับความสามารถในการขายที่ดินและสิ่งปลูกสร้างในโครงการ
การบริหารความเสี่ยงของสินเชื่อประเภทดังกล่าวจึงมุ่งเน้นที่กระบวนการคัดเลือกและการอนุมัติสินเชื่อกับโครงการที่มีศักยภาพ
และมีโอกาสที่จะประสบความสำเร็จสูงในภาวะตลาดปัจจุบันและอนาคต นอกจากนี้
ยังคำนึงถึงการกระจายที่ตั้งของโครงการ และลักษณะของสินค้าในโครงการ
โดยการกำหนดอัตราผลตอบแทนจะเป็นไปตามระดับความเสี่ยงของสินเชื่อ
เพื่อลดผลกระทบทางการเปลี่ยนแปลงของภาวะตลาดอสังหาริมทรัพย์ คู่แข่ง รวมทั้งผู้บริโภค โดย ณ
สิ้นปี 2555 สินเชื่อธุรกิจอสังหาริมทรัพย์มีหนี้ที่ไม่ก่อให้เกิดรายได้จำนวน 1,955 ล้านบาท
หรือร้อยละ 9.6 ของสินเชื่อธุรกิจอสังหาริมทรัพย์ ลดลงจากร้อยละ 11.6 ณ สิ้นปี 2554
ซึ่งส่วนใหญ่เป็นหนี้ที่ไม่ก่อให้เกิดรายได้ที่เกิดจากสินเชื่อที่อนุมัติก่อนปี 2549
ก่อนที่จะมีการปรับนโยบายสินเชื่อที่เข้มงวดขึ้น
และได้ทยอยแก้ไขปัญหาจนปริมาณหนี้ที่ไม่ก่อให้เกิดรายได้ลดลงอย่างต่อเนื่อง

การสอบทานคุณภาพสินเชื่อ จะมุ่งเน้นการสอบทานให้เหมาะสมกับขนาดของสินเชื่อแต่ละกลุ่ม
และมีการติดตามอย่างใกล้ชิดในสินเชื่อที่ต่ำกว่ามาตรฐาน นอกจากนี้
กลุ่มธุรกิจการเงินเกียรตินาคินภัทรมีการปรับปรุงนโยบายการให้สินเชื่อธุรกิจ
อสังหาริมทรัพย์ให้มีความเข้มงวดขึ้น ทำให้คุณภาพของสินเชื่อใหม่ที่ปล่อยดีขึ้น
และการกระจายที่ตั้งของโครงการในพื้นที่ต่างๆ เป็นไปอย่างเหมาะสมและสอดคล้องกับสภาวะตลาด

สินเชื่อธุรกิจเอสเอ็มอี ประกอบด้วย สินเชื่อธุรกิจอพาร์ทเม้นท์ สินเชื่อธุรกิจฟลอร์แพลน
สินเชื่อธุรกิจขนส่ง และสินเชื่อธุรกิจสิ่งพิมพ์และบรรจุภัณฑ์ ณ สิ้นปี 2555
สินเชื่อธุรกิจเอสเอ็มอีมียอดหนี้คงค้างรวม 18,860 ล้านบาท โดยมีหนี้ที่ไม่ก่อให้เกิดรายได้ร้อยละ
3.3 ของสินเชื่อเอสเอ็มอี

ธุรกิจบริหารหนี้ เป็นธุรกิจที่มีความผันผวนด้านกระแสเงินสดรับ
ระยะเวลาในการดำเนินการปรับโครงสร้างและมูลค่าสินทรัพย์หลักประกัน
โดยความสำเร็จขึ้นอยู่กับความสามารถและประสิทธิภาพของขบวนการทางด้านการปรับโครงสร้างที่เหมาะสมกับความสามารถในการชำระหนี้ของผู้กู้และหลักประกันของสินเชื่อ
รวมถึงกระบวนการทางกฎหมายทั้งภายในและภายนอกองค์กร

ทั้งนี้ ภาพรวมการให้สินเชื่อแก่ธุรกิจทุกประเภท
กลุ่มธุรกิจการเงินเกียรตินาคินภัทรตระหนักถึงความผันผวนของธุรกิจดังกล่าว
จึงให้ความสำคัญกับกระบวนการพิจารณาสินเชื่อที่มีมาตรฐาน
และมีการกันสำรองค่าเผื่อหนี้สงสัยจะสูญให้อยู่ในระดับสูง โดย ณ สิ้นปี 2555
กลุ่มธุรกิจการเงินเกียรตินาคินภัทรมีสำรองค่าเผื่อหนี้สงสัยจะสูญต่อหนี้ที่ไม่ก่อให้เกิดรายได้เท่ากับร้อยละ
109.5 เพิ่มขึ้นจากร้อยละ 108.0 ณ สิ้นปี 2554
เพื่อลดความเสี่ยงจากผลกระทบจากการเปลี่ยนแปลงของภาวะเศรษฐกิจที่ส่งผลกระทบต่อธุรกิจที่อาจจะเกิดขึ้นในอนาคต

3.  ความเสี่ยงด้านตลาด

คือ ความเสี่ยงที่เกิดจากการเปลี่ยนแปลงของราคา ได้แก่ อัตราดอกเบี้ย อัตราแลกเปลี่ยน
และราคาของตราสารทั้งในตลาดเงินและตลาดทุน
ที่มีต่อฐานะของธนาคารทั้งในบัญชีเพื่อค้าและบัญชีเพื่อการธนาคาร
และก่อให้เกิดผลกระทบในทางลบต่อรายได้และเงินกองทุนของธนาคาร

ธนาคารตระหนักถึงความสำคัญของการบริหารความเสี่ยงด้านตลาด
เนื่องจากการเปลี่ยนแปลงของราคาเป็นปัจจัยภายนอกที่อยู่เหนือการควบคุมของธนาคาร ดังนั้น
ธนาคารจึงได้วางแนวทางในการบริหารความเสี่ยงด้านตลาดเพื่อให้มีการบริหารที่เหมาะสมและมีประสิทธิภาพ
โดยการบริหารจัดการความเสี่ยงที่เกิดขึ้นให้อยู่ในระดับความเสี่ยงที่ธนาคารยอมรับได้และสอดคล้องกับนโยบายความเสี่ยงโดยรวมของธนาคาร
ทั้งนี้ ธนาคารได้จัดให้มีนโยบายการบริหารความเสี่ยงด้านตลาดและมีการทบทวนอย่างสม่ำเสมอ
เพื่อให้เหมาะสมและสอดคล้องกับลักษณะ ปริมาณ และความซับซ้อนของธุรกรรมทางการเงิน
และสอดคล้องกับสถานการณ์ตลาดที่เปลี่ยนแปลงไป นอกจากนี้ ได้มีการกำหนดตัวชี้วัดความเสี่ยง
รวมถึงกำหนดเพดานความเสี่ยง เพื่อใช้ประเมิน ติดตามและ
ควบคุมฐานะความเสี่ยงด้านตลาดให้อยู่ภายใต้ระดับความเสี่ยงที่ยอมรับได้

คณะกรรมการบริหารสินทรัพย์และหนี้สิน (ALCO) คณะกรรมการการลงทุน (IC) ฝ่ายบริหารเงิน
และสายบริหารความเสี่ยง เป็นผู้มีหน้าที่หลักในการบริหาร
ติดตามและควบคุมความเสี่ยงด้านตลาดให้เป็นไปตามนโยบายที่กำหนด
และมีการรายงานฐานะความเสี่ยงด้านตลาดต่อคณะกรรมการบริหารความเสี่ยงและคณะกรรมการธนาคารเป็นประจำ

ปัจจัยความเสี่ยงในการประกอบธุรกิจ

ธนาคารพิจารณาความเสี่ยงด้านตลาด โดยแบ่งโครงสร้างการบริหารความเสี่ยงออกเป็น 2
ประเภท ได้แก่ ความเสี่ยงด้านตลาดในบัญชีเพื่อค้า (Trading Book)
และการบริหารความเสี่ยงด้านตลาดในบัญชีเพื่อการธนาคาร (Banking Book) ทั้งนี้ ในปี 2555
ธนาคารมีปริมาณธุรกรรมในบัญชีเพื่อค้าเฉลี่ยอยู่ในระดับที่ต่ำ โดย ณ สิ้นเดือนธันวาคม 2555
ธนาคารมีปริมาณธุรกรรมในบัญชีเพื่อค้าของธนาคารคิดเป็นสัดส่วนเพียงร้อยละ 0.003
ของยอดรวมของสินทรัพย์ หนี้สิน และอนุพันธ์ทางการเงินทั้งสิ้นของธนาคาร

1.  ความเสี่ยงจากความผันผวนของอัตราดอกเบี้ย

เพื่อเป็นการลดความเสี่ยงและผลกระทบจากความผันผวนอัตราดอกเบี้ย
ธนาคารมีการบริหารความเสี่ยงที่เกิดจากความแตกต่างของโครงสร้างสินทรัพย์และหนี้สินทั้งในงบแสดงฐานะการเงินและนอกงบแสดงฐานะการเงิน
ที่มีความอ่อนไหวต่อการเปลี่ยนแปลงของอัตราดอกเบี้ย
ธนาคารได้กำหนดให้มีการประเมินผลกระทบต่อรายได้ดอกเบี้ยรับสุทธิ (Earning Perspective)
และประเมินผลกระทบต่อมูลค่าทางเศรษฐกิจของส่วนของผู้ถือหุ้น (Economic Value
Perspective) เป็นประจำ สม่ำเสมอ ผ่าน Re-pricing Gap
ทั้งภายใต้สถานการณ์ปกติและภายใต้สถานการณ์จำลองวิกฤต ทั้งนี้
ธนาคารได้มีการพัฒนาและปรับปรุงเครื่องมือในการประเมินและวิเคราะห์ความเสี่ยงดังกล่าวที่สอดคล้องตามประกาศของธนาคารแห่งประเทศไทย
ได้แก่ Economic Value of Equity Model (EVE Model)
เพื่อใช้ประเมินผลกระทบต่อมูลค่าทางเศรษฐกิจของธนาคารให้มีประสิทธิภาพยิ่งขึ้น

ธนาคารตระหนักเสมอถึงความสำคัญของความผันผวนของอัตราดอกเบี้ย
ซึ่งส่งผลกระทบโดยตรงต่อรายได้ดอกเบี้ยสุทธิและมูลค่าทางเศรษฐกิจของธนาคาร
ฝ่ายจัดการจึงได้มอบหมายให้คณะกรรมการบริหารสินทรัพย์และหนี้สินเป็นผู้กำกับดูแลผลกระทบดังกล่าว
โดยใช้หลักการปรับอายุและระยะเวลาในการปรับอัตราดอกเบี้ยด้านหนี้สินให้สอดคล้องกับด้านสินทรัพย์
โดยเฉพาะความเสี่ยงในเรื่องของอายุเฉลี่ยของหนี้สินของธนาคารที่สั้นลง
ถือเป็นปัจจัยเสี่ยงสำคัญที่ธนาคารตระหนักถึงและคอยติดตามควบคุมอย่างใกล้ชิด

อนึ่ง ตามโครงสร้างของสินทรัพย์และหนี้สินของธนาคาร ณ วันที่ 31 ธันวาคม 2555
หากอัตราดอกเบี้ยเพิ่มขึ้น ร้อยละ 1.0 จะส่งผลให้ธนาคารมีรายได้ดอกเบี้ยสุทธิลดลง ร้อยละ 4.8
ของประมาณการรายได้ดอกเบี้ยสุทธิในอีก 1 ปีข้างหน้า
และส่งผลกระทบต่อมูลค่าทางเศรษฐกิจของธนาคารร้อยละ 6.9 ของเงินกองทุนทั้งสิ้นของธนาคาร

2.  ความเสี่ยงจากการด้อยค่าของทรัพย์สินรอการขาย

เพื่อเป็นการลดผลกระทบจากความเสี่ยงจากด้อยค่าของทรัพย์สินรอการขาย
ธนาคารได้มีการดำเนินการโดยกำหนดนโยบายต่างๆ เช่น
การประเมินและทบทวนราคาทรัพย์สินอย่างสม่ำเสมอ
การบันทึกบัญชีมูลค่าทรัพย์สินรอการขายด้วยมูลค่าที่ต่ำกว่าระหว่างมูลค่ายุติธรรมและต้นทุนการได้มาซึ่งทรัพย์
และการบันทึกการด้อยค่าตามระยะเวลาการถือครองทรัพย์
โดยปัจจุบันมูลค่าตามบัญชีของทรัพย์สินรอการขายอยู่ที่ระดับร้อยละ 53.3 เมื่อเทียบกับราคาประเมิน

นอกจากนี้ ราคาตลาดของอสังหาริมทรัพย์มีผลกระทบต่อฐานะและผลการดำเนินงาน
แม้ว่าผลการขายในอดีตมีระดับใกล้เคียงกับราคาประเมิน แต่ธนาคารยังคงนโยบายในการบันทึกบัญชี
โดยใช้การตั้งสำรองค่าเผื่อการลดมูลค่าแบบขั้นบันไดตามระยะเวลาที่ถือครองอย่างเข้มงวด โดย ณ
วันที่ 31 ธันวาคม 2555 ทรัพย์สินรอการขายตามบัญชีมีมูลค่า 4,980 ล้านบาท
ในขณะที่ราคาประเมินอยู่ที่ระดับ 10,253 ล้านบาท หรือคิดเป็นร้อยละ 205.9 ของราคาตามบัญชี

3.  ความเสี่ยงจากการเปลี่ยนแปลงของอัตราแลกเปลี่ยน

แม้ว่าธนาคารมีความเสี่ยงจากการเปลี่ยนแปลงของอัตราแลกเปลี่ยนอยู่ในระดับต่ำ
เนื่องจากธนาคารมีปริมาณธุรกรรมที่เกี่ยวข้องและมีผลกระทบโดยตรงจากอัตราแลกเปลี่ยนอย่างไม่มีนัยสำคัญ
อย่างไรก็ตาม เพื่อเป็นการปกป้องความเสี่ยงด้านอัตราแลกเปลี่ยน
ในการลงทุนในตราสารที่เป็นเงินตราสกุลต่างประเทศ
ธนาคารกำหนดให้ฝ่ายบริหารเงินต้องทำการป้องกันความเสี่ยง (Fully Hedge) ผ่านธุรกรรม FX
Swap และ Cross Currency Swap หรือ
การป้องกันความเสี่ยงประเภทอื่นตามที่ได้รับอนุมัติจากคณะกรรมการบริหารสินทรัพย์และหนี้สิน
(ALCO)

3.4 ความเสี่ยงจากการเปลี่ยนแปลงของราคาตราสารทุน

ธนาคารมีความเสี่ยงจากการเปลี่ยนแปลงของราคาตราสารทุนอยู่ในระดับต่ำ
เนื่องจากมีปริมาณธุรกรรมที่เกี่ยวข้องและมีผลกระทบโดยตรงจากราคาตราสารทุนอย่างไม่มีนัยสำคัญ
ทั้งนี้ ธนาคารบริหารความเสี่ยงจากราคาตราสารทุน
โดยการติดตามและรายงานสถานะความเสี่ยงด้านราคาตราสารทุนตามราคาตลาดประจำวัน
และมีการกำหนดระดับตัดขาดทุน (Stop Loss Limit) เพื่อจำกัดผลกระทบที่เกิดขึ้น
อย่างไรก็ตาม ความเสี่ยงดังกล่าวข้างต้นถือเป็นความเสี่ยงที่สำคัญหากพิจารณาถึงบริษัทในกลุ่มธุรกิจ
โดยบริษัทในกลุ่มธุรกิจที่มีธุรกรรมในตราสารทุน
จะมีการป้องกันความเสี่ยงจากความผันผวนของราคาตลาดโดยกำหนดเพดานความเสี่ยง เช่น
Value at Risk Limit (VaR Limit) เป็นต้น นอกจากนี้
ธนาคารได้มีการจัดทำนโยบายการบริหารความเสี่ยงด้านตลาดที่ครอบคลุมถึงกลุ่มธุรกิจการเงินเกียรตินาคินภัทร
เพื่อให้เป็นไปตามหลักเกณฑ์การกำกับแบบรวมกลุ่มที่ธนาคารแห่งประเทศไทยกำหนด
โดยนโยบายดังกล่าวครอบคลุมถึง การวัด การประเมิน การติดตาม
และการควบคุมความเสี่ยงด้านตลาดของแต่ละบริษัทภายใต้กลุ่มธุรกิจการเงินเกียรตินาคินภัทรที่สอดคล้องและอยู่ภายใต้นโยบายและกลยุทธ์โดยรวมของกลุ่มธุรกิจ
โดยกำหนดให้บริษัทภายใต้กลุ่มธุรกิจต้องนำเสนอรายงานฐานะความเสี่ยงด้านตลาดต่อคณะกรรมการบริหารความเสี่ยงของธนาคารในฐานะบริษัทแม่
เป็นประจำสม่ำเสมอ
เพื่อสามารถติดตามแก้ไขปัญหาที่อาจเกิดขึ้นได้ก่อนที่จะเกิดความเสียหายร้ายแรงขึ้น

4.  ความเสี่ยงด้านสภาพคล่อง

คือ ความเสี่ยงที่ธนาคารไม่สามารถปฏิบัติตามตามภาระผูกพันในการชำระเงินได้เมื่อครบกำหนด
เนื่องจากไม่สามารถเปลี่ยนสินทรัพย์เป็นเงินสดหรือไม่สามารถจัดหาเงินได้อย่างเพียงพอตามความต้องการภายในระยะเวลาที่กำหนดและมีต้นทุนที่เหมาะสม
ซึ่งอาจก่อให้เกิดความเสียหายต่อธนาคารได้

เพื่อให้แน่ใจว่าธนาคารมีการดำรงกระแสเงินสดที่เหมาะสมและเพียงพอที่จะใช้จ่ายหรือชำระภาระผูกพันทั้งในปัจจุบันและอนาคต
นอกเหนือจากการดำรงสินทรัพย์สภาพคล่องตามข้อกำหนดของธนาคารแห่งประเทศไทย
ธนาคารยังดำรงสภาพคล่องส่วนเกินเพื่อลดความเสี่ยงจากผลกระทบทางเศรษฐกิจที่อาจเกิดขึ้น
และมีการบริหารจัดการสภาพคล่องทั้งในเชิงคุณภาพและเชิงปริมาณ
เพื่อให้มั่นใจว่ามีการกระจายความเสี่ยงที่เหมาะสม
อีกทั้งได้คำนึงถึงพฤติกรรมการฝาก/ถอนของลูกค้าเงินฝากเพื่อสร้างความสอดคล้องกับปริมาณความต้องการเงินสดในแต่ละช่วงเวลาและในระดับต้นทุนที่เหมาะสม
ในขณะเดียวกันยังสามารถนำเงินทุนไปใช้ให้เกิดประโยชน์ได้อย่างเหมาะสมในภาวะที่ตลาดเอื้ออำนวยด้วย

คณะกรรมการบริหารสินทรัพย์และหนี้สิน (ALCO) ฝ่ายบริหารเงิน และสายบริหารความเสี่ยง
เป็นผู้มีหน้าที่หลักในการบริหาร
ติดตามและควบคุมความเสี่ยงด้านสภาพคล่องให้เป็นไปตามนโยบายที่กำหนด
และมีการรายงานฐานะความเสี่ยงด้านสภาพคล่องต่อคณะกรรมการบริหารความเสี่ยงและคณะกรรมการธนาคาร
เป็นประจำสม่ำเสมอ โดยคณะกรรมการบริหารสินทรัพย์และหนี้สิน
และฝ่ายบริหารเงินจะมีหน้าที่ดำเนินนโยบายเน้นการรักษาและบริหารสภาพคล่องของธนาคารอย่างเข้มงวดและต่อเนื่อง
เพื่อควบคุมระดับสภาพคล่องของธนาคารให้อยู่ในระดับที่เหมาะสม โดยมีนโยบายหลักในเรื่องต่างๆ
ดังนี้

-   การรักษาสภาพคล่องให้อยู่ในระดับสูงอย่างต่อเนื่อง

-   การควบคุมส่วนต่างของอายุหนี้สินและทรัพย์สินให้อยู่ในระดับที่ยอมรับได้

-   การกระจายตัวของประเภทหนี้สิน

-   การขยายฐานเงินฝาก โดยคำนึงถึงการกระจุกตัวของลูกค้าเงินฝากและระยะเวลาครบกำหนด

-   มาตรการดำรงสภาพคล่องสำรองไว้กรณีฉุกเฉิน

นอกจากนี้ ธนาคารยังมีการทดสอบภาวะวิกฤตด้านสภาพคล่องในหลายสถานการณ์จำลองเป็นประจำ
สม่ำเสมอและมีการจัดทำแผนรองรับเหตุฉุกเฉินด้านสภาพคล่อง (Contingency Funding Plan)
โดยกำหนดบทบาท หน้าที่และความรับผิดชอบของผู้บริหารและหน่วยงานที่เกี่ยวข้อง
ตลอดจนมีการซักซ้อมการดำเนินการตามแผนดังกล่าวเป็นประจำทุกปี ในปี 2555
ภาพรวมของระดับความเสี่ยงด้านสภาพคล่องของธนาคารถือว่าอยู่ในเกณฑ์ที่ดี
อยู่ภายใต้ระดับความเสี่ยงที่ธนาคารยอมรับได้
โดยธนาคารมีเครื่องมือในการบริหารความเสี่ยงด้านสภาพคล่อง ได้แก่
การประมาณการกระแสเงินสดและสภาพคล่อง (Cash flow / Liquidity Projection)
การวิเคราะห์อัตราส่วนทางการเงิน (Liquidity Ratio) การจัดทำและวิเคราะห์ Liquidity
Gap ทั้งแบบตามระยะเวลาคงเหลือก่อนครบกำหนดสัญญา (Contractual Maturity)
และแบบการปรับพฤติกรรม (Behavioral Maturity) เพื่อให้สะท้อนถึงพฤติกรรมจริง
และทำการประเมินความเสี่ยงทั้งในภาวะปกติและในภาวะวิกฤติ
เพื่อให้มั่นในว่าธนาคารสามารถที่จะบริหารสภาพคล่องได้อย่างมีประสิทธิภาพและได้ทันเวลา

นอกจากนี้
ธนาคารได้มีการจัดทำนโยบายการบริหารความเสี่ยงด้านสภาพคล่องที่ครอบคลุมถึงกลุ่มธุรกิจการเงินเกียรตินาคินภัทร
เพื่อให้เป็นไปตามหลักเกณฑ์การกำกับแบบรวมกลุ่มที่ธนาคารแห่งประเทศไทยกำหนด
โดยนโยบายดังกล่าวครอบคลุมถึง การวัด การประเมิน การติดตาม
และการควบคุมความเสี่ยงด้านสภาพคล่องของแต่ละบริษัทภายใต้กลุ่มธุรกิจการเงินเกียรตินาคินภัทรที่สอดคล้องและอยู่ภายใต้นโยบายและกลยุทธ์โดยรวมของกลุ่มธนาคารฯ
โดยกำหนดให้บริษัทภายใต้กลุ่มธุรกิจต้องนำเสนอรายงานฐานะความเสี่ยงด้านสภาพคล่องต่อคณะกรรมการบริหารความเสี่ยงของธนาคารในฐานะบริษัทแม่
เป็นประจำสม่ำเสมอ
เพื่อสามารถติดตามแก้ไขปัญหาที่อาจเกิดขึ้นได้ก่อนที่จะเกิดความเสียหายร้ายแรงขึ้น

5.  ความเสี่ยงด้านปฏิบัติการ

ความผิดพลาด หรือ ความไม่เพียงพอของกระบวนการทำงาน พนักงาน ระบบงาน
หรือระบบเทคโนโลยีสารสนเทศ ตลอดจนเหตุการณ์ หรือปัจจัยภายนอก
ซึ่งถือว่าเป็นความเสี่ยงด้านปฏิบัติการ อาจส่งผลกระทบต่อรายได้
หรือเงินกองทุนของกลุ่มธุรกิจการเงินเกียรตินาคินภัทรทั้งทางตรงและทางอ้อม

เพื่อเป็นการลดความเสี่ยงดานการปฏิบัติการ ธนาคารได้กำหนดให้หน่วยงานต่างๆ
รายงานความเสี่ยงที่สำคัญของตนเอง ผ่านกระบวนการระบุ ประเมิน ติดตามความเสี่ยง
การควบคุมผ่านดัชนีชี้วัดความเสี่ยง (Key Risk Indicator)
รวมถึงจัดทำมาตรการการควบคุมเพื่อลดความเสี่ยงให้อยู่ในระดับที่ยอมรับได้ นอกจากนี้
กลุ่มธุรกิจการเงินเกียรตินาคินภัทรยังได้กำหนดให้หน่วยงานต่างๆ
จัดเก็บและรายงานข้อมูลความเสียหายที่เกิดขึ้น (Loss Data)
รวมทั้งข้อมูลความเสียหายที่ป้องกันได้ (Near Miss) และข้อมูลความเสียหายด้านกฎหมาย
(Legal Loss) ที่ธนาคารถูกฟ้องร้องและมีความเป็นไปได้สูงที่ธนาคารจะแพ้คดี
อันมีสาเหตุมาจากความเสี่ยงด้านปฏิบัติการ โดยสร้างเป็นฐานข้อมูลความเสี่ยง (Risk Event
Database)
เพื่อประโยชน์ในการบริหารความเสี่ยงขององค์กรและรองรับการพัฒนาแบบจำลองเพื่อวัดระดับความเสี่ยงด้านปฏิบัติการในอนาคตต่อไป

สำหรับปี 2556 กลุ่มธุรกิจการเงินเกียรตินาคินภัทรยังให้ความสำคัญกับการออกผลิตภัณฑ์ใหม่
เพื่อสร้างความมั่นใจว่าผลิตภัณฑ์ใหม่มีความเสี่ยงอยู่ในระดับที่ยอมรับได้
และมีกระบวนการควบคุมที่เหมาะสม โดยกำหนดให้หน่วยงานต่างๆ มีการประเมินความเสี่ยง
และประสิทธิภาพการควบคุมความเสี่ยงสำหรับผลิตภัณฑ์ใหม่ต่างๆ ที่นำมาใช้
ก่อนที่จะเริ่มให้บริการแก่ลูกค้า นอกจากนี้
ยังมีกระบวนการที่รองรับการบริหารจัดการสำหรับความเสี่ยงด้านปฏิบัติการที่มีนัยสำคัญ
โดยเมื่อเกิดความเสียหาย กลุ่มธุรกิจการเงินเกียรตินาคินภัทรได้มีแผนติดตาม
และจัดการความเสี่ยง โดยเริ่มจากหน่วยงานเจ้าของความเสียหาย ร่วมกับสายบริหารความเสี่ยง
สายตรวจสอบภายใน และสายกำกับตามกฎเกณฑ์ วิเคราะห์สาเหตุของเหตุการณ์
โดยหน่วยงานเจ้าของความเสียหายเป็นผู้รับผิดชอบในการควบคุมและติดตามเหตุการณ์ความเสียหาย
และจัดทำแผนพัฒนาการควบคุมเพื่อลดความเสียหายให้อยู่ในระดับที่ยอมรับได้
ภายในระยะเวลาที่เหมาะสม
โดยให้คำนึงถึงความคุ้มค่าของผลที่จะได้รับเปรียบเทียบกับต้นทุนในการดำเนินการ

โครงสร้างการบริหารความเสี่ยงของกลุ่มธุรกิจการเงินเกียรตินาคินภัทรเอื้ออำนวยต่อการบริหารความเสี่ยงด้านปฏิบัติการ
ซึ่งนอกเหนือจากคณะกรรมการธนาคาร คณะกรรมการบริหารความเสี่ยง
และสายตรวจสอบภายในแล้ว ยังมี เจ้าหน้าที่ประสานงานการบริหารความเสี่ยงด้านปฏิบัติการ
(Risk Coordinator: Risk-co) ทำหน้าที่ประสานงานกับสายบริหารความเสี่ยง
และมีบทบาทร่วมกันในกระบวนการบริหารความเสี่ยง ได้แก่ การระบุความเสี่ยง การวัดความเสี่ยง
การติดตาม การรายงาน และการควบคุมความเสี่ยง และประสานงานภายในหน่วยงานของตนเอง
เพื่อสื่อสาร อธิบาย
หรืออบรมพนักงานในหน่วยงานให้ทราบถึงนโยบายและแนวทางการบริหารความเสี่ยงด้านปฏิบัติการ
และรายงานให้สายบริหารความเสี่ยงรับทราบ หากในสาย/ฝ่ายของตน
มีเหตุการณ์หรือโอกาสที่จะเกิดความเสี่ยงด้านปฏิบัติการที่มีนัยสำคัญ

สำหรับสถานการณ์ภัยพิบัติทางธรรมชาติ และความไม่สงบทางการเมือง
กลุ่มธุรกิจการเงินเกียรตินาคินภัทรได้กำหนดให้หน่วยงานต่างๆ ที่มีธุรกรรมงานที่สำคัญ (Critical
Activities) ดำเนินการจัดทำแผนการบริหารความต่อเนื่องทางธุรกิจ (Business
Continuity Plan) เพื่อลดความเสี่ยงในกรณีที่เกิดเหตุฉุกเฉิน
โดยกลุ่มธุรกิจการเงินเกียรตินาคินภัทรจะสามารถให้บริการสำหรับธุรกรรมงานที่สำคัญได้ในระยะเวลาที่เหมาะสม

สำหรับปี 2555 และต่อเนื่องถึงปี 2556
กลุ่มธุรกิจการเงินเกียรตินาคินภัทรอยู่ระหว่างการพัฒนาโครงการต่างๆ
เพื่อยกระดับมาตรฐานการบริหารความเสี่ยงด้านปฏิบัติการ ได้แก่

-   โครงการยกระดับการคำนวณเงินกองทุนสำหรับความเสี่ยงด้านปฏิบัติการ โดยวิธี
    Standardized Approach (SA-OR Project) โดยประโยชน์จากการยกระดับครั้งนี้
    จะส่งผลโดยตรงต่อความสามารถในการแข่งขันเมื่อเทียบกับคู่แข่ง
    และสะท้อนภาพความเสี่ยงใกล้เคียงกับความเป็นจริง

-   โครงการพัฒนาระบบการบริหารความเสี่ยงด้านปฏิบัติการ (Operational Risk
    Management System Enhancement Project) เพื่อเพิ่มประสิทธิภาพในควบคุม
    และตอบสนองต่อความเสี่ยงและเหตุการณ์ความเสียหายได้เหมาะสมและทันเวลา
    และยกระดับกระบวนการบริหารและจัดการความเสี่ยงตามมาตรฐานสากล

นอกจากนี้
กลุ่มธุรกิจการเงินเกียรตินาคินภัทรได้เข้าร่วมโครงการจัดเก็บและเผยแพร่ข้อมูลร่วมความเสียหายด้านปฏิบัติการ
(Operational Loss Data Pooling) ที่จัดโดยธนาคารแห่งประเทศไทย
โดยจะได้ประโยชน์จากการที่กลุ่มธุรกิจการเงินเกียรตินาคินภัทรสามารถเปรียบเทียบข้อมูลความเสียหายด้านปฏิบัติการกับมาตรฐานธนาคารอื่นๆ
เพื่อเพิ่มประสิทธิภาพในการจัดการ
และข้อมูลในการพัฒนาแบบจำลองสำหรับการดำรงเงินกองทุนสำหรับความเสี่ยงด้านปฏิบัติการ
โดยวิธี Advanced Measurement Approach (AMA)

ตลาดการเงินและตลาดทุนมีการพัฒนาธุรกรรมใหม่ๆ และมีการปรับเปลี่ยนโครงสร้างอย่างต่อเนื่อง
ที่อาจก่อให้เกิดปัจจัยความเสี่ยงใหม่ๆ อยู่ตลอดเวลาซึ่งยังไม่อาจคาดการณ์ได้
นอกจากนี้ความเสี่ยงเดิมที่มีอยู่อาจมีความรุนแรงเพิ่มขึ้นได้ทั้งในแง่โอกาสและผลกระทบ
การเปลี่ยนแปลงของปัจจัยความเสี่ยงดังกล่าวอาจส่งผลกระทบต่อการดำเนินธุรกิจและผลการดำเนินงานของธนาคารและบริษัทในกลุ่มธุรกิจได้อย่างมีนัยสำคัญ
อย่างไรก็ดี ธนาคารได้ตระหนักและพยายามพัฒนาระบบบริหารความเสี่ยงอยู่ตลอดเวลา
รวมทั้งการบริหารความเสี่ยงแบบเชิงรุก
เพื่อลดความเสี่ยงและผลกระทบจากเหตุการณ์ไม่คาดฝันดังกล่าว